Tom Behnke (FRI), 1999-11-25:
Jeg vil tillade mig at starte med et citat fra Morgenavisen Jyllands-Posten den 31. august 1999.
En lidt underlig overskrift, men lad det nu ligge.
Det er citatet, der er interessant, fordi citatet nemlig er, hvad fru Lissa Mathiasen, Socialdemokratiets medlem af Retsudvalget og formanden for Retsudvalget, siger.
Fru Lissa Mathiasen siger: »Jeg har siden 1980'erne sagt til folk på møder, at vi er på vej mod et multietnisk samfund, og det er noget, vi gerne vil.
Man kan altid spørge, om vi har oplyst godt nok, men det synes jeg egentlig, at vi har.
Jeg må afvise påstanden om, at politikerne i mange år har holdt deres mund, fordi de ikke har lyst til at få det frem«.
Det er ikke et mål i sig selv, at Danmark skal være et multietnisk samfund.
Men det er sådan set det, der står her.
Jeg har læst det ordret op, men det kan selvfølgelig være, at fru Lissa Mathiasen er fejlciteret. Det tror jeg nu næppe.
Og det er ganske vigtigt, at man får en debat om det.
Er det et ønske, man har?
Ja, det har Socialdemokratiet, et udtalt ønske om, at Danmark skal være et multietnisk samfund.
Det er fair nok.
Men jeg er ikke sikker på, at alle andre partier er så vilde efter det.
Og jeg er slet ikke sikker på, at befolkningen er vilde efter, at Danmark bliver et multietnisk samfund.
I hvert fald ikke i den fart, som det sker i øjeblikket.
Men jeg kan så se, at det er Dansk Folkeparti, der har fremsat forslaget om nedsættelse af en udlændingekommission.
Og så kom jeg til at tænke på, at det tror jeg nok at jeg har fremsat forslag om før.
Og ganske rigtigt.
Og det var bl.a. med nogle pinde, der hed, at kommissoriet skal som minimum indeholde muligheden
for en afdækning af følgende problemstillinger: Udlændinges kriminalitet, tidsmæssig afgrænsning for opnåelse af permanent opholdstilladelse, tildeling af dansk statsborgerskab, boligsituationen, arbejdsmarkedet, økonomien i kommunerne og plejehjemssituationen.
Så skete der jo det, at der faktisk blev nedsat en udlændingekommission.
Den fik ikke det kommissorium, jeg havde håbet på, den havde et lidt andet kommissorium, men den blev dog nedsat.
Så året efter - den 30. oktober 1996 - fremsatte jeg et forslag mere, og det var så ikke et forslag om at nedsætte en udlændingekommission.
2: Hvordan man bedst og billigst hjælper flygtninge.
3: Det danske flygtningebegreb i forhold til andre landes
4: Adskillelse af flygtninge- og indvandrerbegrebet.
5: Kravene til opnåelse af indfødsret.
6: Udvisningsreglerne.
7: Økonomisk diskrimination.
9: Danske reglers forhold til andre landes regler, og endelig 10: Udlændingepolitikkens konsekvenser for det danske samfund vedrørende demokratiske forhold, boligforhold, arbejdsmarkedet, statens og kommunernes økonomi, service for ældre, herunder plejehjemssituationen, og uddannelsesområdet.
Hvis vi skal tage forslaget fra 1995 først, var det faktisk sådan, at Dansk Folkeparti stemte for det forslag, og det gjorde jeg også selv.
Men det spændende ved det forslag var, at Venstre og De Konservative undlod at stemme.
De stemte ikke imod forslaget, og det var vi meget tilfredse med, og vi tænkte: Fint, så skal det bare modnes lidt, og så kan det være, at Venstre og De Konservative er med på ideen.
Men jeg kan forstå i dag, at det forslag, som Dansk Folkeparti har fremsat, vil man stemme imod, og det er jo lidt ærgerligt.
Det kan være, det er formuleringen, det skal jeg ikke kunne sige, for så nøje har jeg ikke gransket forskelle og ligheder.
Men jeg kunne da forstå, at Venstre og De Konservative var på vej i retning af, at de også gerne vil have noget mere information om det her, at vi bliver bedre informeret.
Med hensyn til Dansk Folkepartis forslag, som vi behandler nu, er der jo ingen tvivl om efter den afstemning, der allerede har været under det forrige punkt på dagsordenen, at Dansk Folkepartis beslutningsforslag ikke bliver vedtaget.
Vi har i Frihed 2000 nogle få indvendinger og nogle små betænkeligheder, og vi kunne måske finde på at stille et ændringsforslag.
Men som forslaget ligger i øjeblikket, vil jeg nøjes med at sige, at vi er positivt indstillet over for det, men vi forventer egentlig ikke, at det når frem til en afstemning, fordi der sådan set allerede er blevet stemt om forslaget.